Met lieff hebben verstaen uyt rapport vanden ondercoopman Jan Pietersz de Gratie op 30 Januarij Passado boven gecoomen dat tfleuyt schip Warmont sonder extraordinaire moeyten de bhaer gepasseert sijnde op 23en do naer Bat:a verheijlt was de almachtige godt late hem in saluo arriveren.
Sedert sijn vertreck tot noch toe, hebben de Jambinesen niet sonder verwonderinge ons ongemolesteert gelaten, gedtgeve het langh— continueren mach, niettemin verhoopen v Ed. niet in vergetenisse stellen maer in gedachtenisse houden zult met de naeste te aduiseren, hoe ons hebben te gedragen; en hoe verre mogen laten aencomen, soo— andermael ons dreghden niet te doen vertrecken, bij aldien haer wetten, dat is bosen will niet en gehoorsaemden, twijffele niet soo VEd: ons gevoelen aenneemt en gelieft t'selue met schrijven den pangoran Anom, arria, kepate, keheg:chenepate en andere grooten te renoveeren, dat VEd: in geenerleij manieren begeert dat wij ons ofte d' onse der Jambinesen wetten onderwerpen, en oft t' eeniger tijt gebeurde dat eenige vandien infoute quame te vervallen dat de straffe sal staen tot discretie van d' Ed: hr en de boete, daert hun om te doen is, vervallen ten proffijte vande generale eerw: Comp:e en niet op hun, t' welck hier connende hier vercrijgen seer groote liberteyt en gerustheijt inde Negotie veroorsaecken sal, doch soot gebeurt, versoecke seer Ernstelijck in malegse taele ende schrift geschieden mach, op dat het gelooff mogen geven ende niet als voor deses seggen ons bedrijff te wesen, end VEdes ordre te buijten gaen.
T' blijckt de Iambinesen met woorden en loosen boesa gedreycht moeten sijn, want ons sulcx met exempelen betoonen, 't is onlanghs— diverse reijsen gebeurt, dat den Richter keeg chenepate op eenige — Persoonen groote pretentien gemaeckt heeft over swaere fouten van hun begaen, welcke sij niet wilden aennemen, maer tegens hem opposeerden, roepende vrienden en maegen bijden anderen, Resolverende lieuer met eeren te willen sterven, als met oneeren te leven, waer deur de questie, als noijt gemoveert, sijn blijven berusten: Een bequamen tijt dunckt mij daer toe te oftresseren, alsoo de Engelsen voortijts de Jambinesen wijs gemaeckt hebben, dat soo lange sij haere Residentie hier hielden, de Hollanders, wadt quaet men hun deeden niet souden vertrecken, want beginnende te mercken, en vreesen dat d'Engelse haere Negotie niet machtich sijn lange te continueren, doordien (:groote schade dagelijcx in hun peper lijdende :) geen schepen becoomen om deselve te vervoeren.